钦定古今图书集成/明伦汇编/闺媛典/第064卷 > 王琼娘
## 钦定古今图书集成/明伦汇编/闺媛典/第064卷 > 王琼娘

按《莆田县志》：“王琼娘，福清王汝采女。年十四，许待贤
里陈商。越六年，商死。琼娘闻讣，七日不食，往归商家，
事商父母三年。倭寇流劫，与家人同窜梧嵩山，贼获
之，佯许贼恳释商父母及夫二幼侄，至涵江贼营，以
密藏剃刀自刎而死。贼众惊异，以锦衣衣其尸，扶上
坐，相率罗拜。随令群妇舁以缎被，置江边，为潮没去。”
贼感激，尽放同日所掳妇女无筭。